Anno Domini millesimo ducentesimo septuagesimo secundo statuta sunt haec apud Cistercium in Capitulo generali. 1.  In primis, diffinitio de fugitivis facta anno praeterito sic corrigitur, quod monachi revertentes de saeculo omni sexta feria per annum vapulent in capitulo ; conversi vero recipiantur in habitu familiari, et quamdiu fuerint in saeculo revertentes erunt in habitu familiari tempore duplicato, et grossiori pane per annum vescantur, aliis poenis in diffinitionibus contentis contra fugitivos in suo robore duraturis ; et ista diffinitio non praeterita respicit sed futura, statuto de rasura barbarum contra ipsos fugitivos anno praeterito edito revocato ; et conversi redacti in familiares teneantur ad observantiam conversorum. 2.  Cum abbas de Esterbach conventum suum disperserit, praecepit Capitulum generale ut quilibet abbas unum monachum dictae abbatiae ad se missum tenere et recipere teneatur, quamdiu conventum tenuerit, et sicut propriis monachis providere benigne sicut in diffinitionibus continetur. 3.  Item, super situ abbatiae de Asella ordinat et diffinit Capitulum generale quod dicta abbatia de loco in quo sita est modo ad locum antiquum ubi primum fundata fuit, penitus transferatur, abbatibus de Laude et de Loco Sancti Bernardi dato specialiter in mandatis auctoritate Capituli generalis, ut abbatissam et moniales dicti loci ad recedendum de dicto loco et ad revertendum ad primum locum per censuram Ordinis arceant et compellant, et hoc fiat infra instantem Nativitatem beati Ioannis Baptistae, omni occasione postposita et remota. 4.  Item, statuit et ordinat Capitulum generale quod *Salve Regina* post Completorium et sexta feria dicantur more solito VII psalmi cum litania et consuetis collectis, et post VII psalmos subsequatur Responsorium *Aspice Domine*, pro Terra sancta, et dicatur a praesidente flexis genibus versus *Exurgat Deus*, et collecta *Deus qui admirabili*. In missa vero de Beata Virgine pro domino Papa dicatur collecta *Deus fidelium pastor*, pro sanctissimo patre nostro, qui petit ab Ordine orationes speciales. 5.  Cum frequens et assidua et omnino taediosa querela ad aures Capituli generalis devenerit super excessibus conversorum in multis abbatiis Ordinis contra abbates et conventus monachorum, et ad praesens maxime in domo Auulnebach, conversi dictae domus abbatem et conventum dictae domus volentes, prout dicitur, occidere seu mutilare, poenae metu seu mortis dictus abbas cum conventu exeuntes ab abbatia per posticum infirmitorii in quodam oppido se recepissent, et sic conversorum non cessat adhuc insania, praefatus casus vel excessus recens et enormis expulsionis abbatis et conventus dictae domus venerabili de Morimundo et de Campo, patri dictae domus, abbatibus committitur auctoritate Capituli generalis ut ad dictam domum personaliter accedentes dictorum excessus conversorum diligenter inquirant et corrigant, et faciant secundum quod viderint expedire, auctoritate Capituli generalis. 6.  Item, super proclamatione facta anno praeterito contra abbatem de Alpibus super hoc quod dicebatur quod non comparuerat apud Gebennam ad persolvendum XXXV libras priori Firmitatis, in quibus tenebatur eidem priori per iuramentum, ut dicebatur, cum processus diligenter examinatus fuerit a Diffinitoribus et inventum fuerit ipsum abbatem de Alpibus comparuisse, et pecuniam postea persolvisse, ipsum quantum ad hoc ab omni culpa et poena immunem reddit generale Capitulum et absolvit. 7.  Item, ordinat et diffinit Capitulum generale quod conversi de Alpibus qui monachum mutilaverunt, quod abbas dicti loci eos capiat et capi procuret, et ad hoc si necesse fuerit, modo debito invocet brachium saeculare, et eos perpetuo carceri mancipare non tardet, eos sustentans ibidem pane et aqua tristitiae et doloris. 8.  Item, cum propter diversas oppressiones et multiplicia gravamina, quibus Ordo olim extitit, et adhuc sit multipliciter oppressus et gravatus, non possit tot personas quot sunt hodie sustentare, et tot poni debeant in ecclesiis quot possint de eorum facultate honeste sustentare, statuit et ordinat Capitulum generale quod quantumcumque fieri poterit, a receptione personarum caveatur in posterum. 9.  Item, quaestio facta in Capitulo generali, *quando* legi debeat littera bonae memoriae domini Clementis Summi Pontificis, statuit et ordinat Capitulum generale quod singulis annis prima die legatur in ultima sessione, si fieri poterit competenter. 10.  Item, cum clamor toediosus insonuerit auribus Capituli generalis super rebellione, contumacia et inobedientia monialium Vallis Sanctae Mariae, suis exigentibus meritis, pater ipsarum, abbas de Capella, processit per sententias suspensionis, interdicti, excommunicationis et depositionis, fretus in omnibus multorum abbatum consilio formaque Ordinis observata, volens idem Capitulum generale ipsarum temeritatibus obviare purgationem dicti abbatis de Capella, et eius processum depositionemque prioris abbatissae et officialium, ac substitutionem alterius, approbat et confirmat, committens auctoritate Capituli generalis de Sala et de Altacrista abbatibus ut ad dictam domum Vallis Sanctae Mariae personaliter accedentes personas eiusdem domus, quae voluerint obedire, recipiant ad gratiam secundum Ordinis instituta, rebelles vero ablato velo et habitu rescindant et separent ab Ordinis unitate, et quid inde, etc. 11.  Item, cum abbas de Pelisio qui assumptis secum abbate de Aceyo patre ipsius abbatis, et abbate de Abra[ham] filio dicti abbatis de Pelisio ad depositionem abbatis de Pastuch processerint minus iuste et sine causa rationabili et discreta quae sufficiat vel sufficere debeat ad depositionem abbatis, statuit et ordinat Capitulum generale quod dictus abbas de Pastuch proxime depositus restituatur auctoritate Capituli generalis, et deponens licet cesserit, ultimus sit omnium per annum et omni sexta feria in capitulo vapulet, et ineligibilis sit perpetuo nisi secus per generale Capitulum dispensetur. Abbates vero de Aceyo et de Abra[ham], de quorum consilio depositus extitit dictus abbas de Pastuch, per XX dies si[n]t extra stallum abbatis, et tribus diebus peragant levis culpae, et hoc idem abbas de Sancto Godardo plenius exsequatur, et poenitentiam denuntiet abbati de Abra[ham] et monacho deposito auctoritate Capituli generalis peragendam. 12.  Item, cum clamosa et taediosa insinuatio ad aures devenerit Capituli generalis super excessibus et contumacia quarumdam monialium de Lestanchia, committitur auctoritate Capituli generalis in plenaria Ordinis potestate abbatibus de Buxeria in Burgundia et de Charitate ut ad dictam domum monialium de Lestanchia personaliter accedant et dictas moniales rebelles diligenter commoneant, et eis in virtute obedientae praecipiant ut abbatissae, dominae videlicet Helvidi de Bafremont, obedire de cetero humiliter non omittant. Quod si postea, quod absit, contumaces extiterint et rebelles, vult idem Capitulum generale ac praecipit quod abbates illi et abbatissa, ex tunc omni dilatione postposita, auferant eis velum, et si forte aliquae de numero inobedientium, sive sanae sint seu infirmae, a sua inobedientia et rebellione medio tempore resilire voluerint, eisdem sacramenta divina non ministrentur, nec ad satisfactionem recipiantur, quousque tactis sacrosanctis evangeliis iuraverint et promiserint stare mandato abbatissae et de cetero ei per omnia obedire. Capellanis autem et conversis dictae domus districtius inhibetur, ne eas visitent, nec eis communicent verbo, vel signo, vel facto, nec aliquid eis scribere, mittere, vel mandare quousque dictae moniales in gratiam redierint dictae abbatissae. Excommunicat autem idem Capitulum generale omnes personas Ordinis quae eis quamdiu inobedientes extiterint, communicare praesumpserint, vel eas in sua malitia fovere, vel favorem impendere, seu aliquatenus subvenire ; hoc addito quod si timore praedictorum non se correxerint, aut humiliaverint, eliminentur ab Ordinis consortio penitus, et etiam sequestrentur. 13.  Item, super negotio decimae domini regis Siciliae et tuitione privilegiorum et indulgentiarum a Sede Apostolica nostro Ordini concessorum et aliis negotiis Ordinis secundum quod viderint expedire procurandis et promovendis, et pro communi utilitate Ordinis facienda, statuit et ordinat Capitulum generale quod dominus Cistercii cum quatuor primis abbatibus, videlicet de Firmitate, de Pontigniaco, de Claravalle et de Morimundo abbatibus, ad romanam Curiam accedant et habeant auctoritate Capituli generalis potestatem et speciale mandatum agendi, defendendi, transigendi, *paciscendi,* componendi, compromittendi, et omnia alia faciendi quae ad utilitatem et bonum Ordinis viderint expedire ; ita tamen quod praedictorum nullus remaneat, nisi quem proprii corporis infirmitas legitime excusabit, et si aliquem praedictorum causa evidentis infirmitatis contigerit remanere, secundum conscientias suas de communi quatuor et ipsius Cistercii consilio, alter loco infirmi subrogetur ; et fiant procuratoria abbatibus praefatis, prout necessitas negotii exegerit opportune. 14.  Item, auctoritate Capituli generalis inhibetur abbatibus et personis Ordinis universis, ne de cetero in abbatiis vel extra sargias deferant vel deferri faciant varii et diversi coloris pro lectisterniis, sed habeant unius coloris albas seu nigras. Qui vero contra fecerint, et in domo Cistercii vel alibi intulerint, a ministris auferantur et in vestiario reponantur. 15.  Item, litteris domini Papae dispensatoriis nuper pro totius Ordinis utilitate impetratis, statuit et ordinat Capitulum generale quod eisdem abbates adhaereant universi, auctoritate Capituli generalis et patrum abbatum in omnibus observata. 16.  Querela abbatum de Tribus Fontibus, de Castellione et de Monasterio in Argona contra abbatem de Moris, de Igniaco et Quinciaco et de Longo vado committitur abbatibus auctoritate Capituli generalis, qui ad dictam abbatiam de Moris in plenaria Ordinis potestate personaliter accedentes, immobilia dictae domus vendant et distrahant prout melius et utilius poterunt et noverunt expedire, et etiam mobilia si oportuerit, vel ad tempus tradant, vel si aliter facere non possunt, ita quod praedicti abbates de Tribus Fontibus, de Castellione et de Monasterio in Argona, qui fideiussores sunt pro dicto abbate de Moris, a dicta fideiussione valeant liberari infra Nativitatem beati Ioannis Baptistae, et si tres praedicti abbates simul esse non possunt, duo nihilominus negotium exsequantur auctoritate Capituli generalis. Sententia anno praeterito lata contra abbatem de Moris et alias personas dictae domus revocatur. 17.  Item, inquisitio electionis de Magio et de excessibus factis in eodem, de T[h]ama et de Sancto Salvatore in Hybernia abbatibus committitur auctoritate Capituli generalis, qui ad dictum locum personaliter accedentes, in plenaria Ordinis potestate inquirant diligenter de electione praedicta, et si quid correctionis vel emendationis officio noverint indigere, reforment et corrigant secundum Deum et Ordinem, auctoritate Capituli generalis. Iniungitur etiam illi qui se gerit pro abbate de Magio et abbati de Kyrie eleyson, quod ad domos proprias revertantur. 18.  Item, super electione de Hayles in Anglia, de Boxelee, de Strafort abbatibus committitur auctoritate Capituli generalis, qui ad dictum locum personaliter accedentes, inquirant diligenter super electione praedicta, et quid inde, etc. 19.  Item, querela abbatis de Ursicampo contra abbatem de Regali monte, de Valle Sarnay et de Valle clara committitur abbatibus auctoritate Capituli generalis pace vel iudicio terminanda, et quid inde, etc. 20.  Item, querela domni Cistercii abbatis, abbatum Pontigniaci, Claraevallis contra abbatem de Regniaco, de Bono radio et de Maceriis abbatibus committitur in plenaria Ordinis potestate pace vel iudicio terminanda, et quid inde, etc… 21.  Item, querela abbatissae de Sclachia contra abbatem de Bella aqua, de Obazina et de Bona aqua abbatibus committitur auctoritate Capituli generalis, etc. 22.  Item, querela filii Petri de Ubieto contra abbatem de Ferraria, Bonaecumbae et Sancti Marcelli abbatibus committitur, etc. 23.  Item, scabinorum cameratus contra abbates de Perdelens et de Propteraus, de Sancta Maria in Hollandia et de Valle Dei in Anglia abbatibus committitur auctoritate Capituli generalis pace vel iudicio reformanda, non obstante diffinitione de duabus dictis 4*a* distinctione, capite 8° quae sic incipit : Quando saeculares, etc. quibus praecipitur quod, cessante querela infra festum beati Joannis Baptistae, causa tota totaliter sopiatur. 24.  Querela abbatis de Porta Coeli contra abbatissam et conventum de Rintal, de Lucel[la] et de Pa[i]ris abbatibus committitur, etc. 25.  Item, querela abbatis de Alto fonte contra abbatissam de Sancto Desiderio, de Tribus Fontibus et de Chyminum abbatibus committitur, etc. 26.  Item, super querela abbatis de Bodelo contra abbatissam de Boscho statuit et ordinat Capitulum generale quod diffinitio anno praeterito edita super querela praedicta inviolabiliter observetur, verbum autem illud quod in dicta diffinitione continetur, scilicet a tempore motae discordiae sic interpretatur et declarat Capitulum generale quod a tempore quo commissio facta est. 27.  Item, super querela nobilis dominae Iurit, quae conqueritur de monialibus quae absciderunt caput matris suae tunc defunctae, statuit et ordinat Capitulum generale quod dictarum monialium visitator auctoritate Capituli generalis dictum caput restitui faciat dictae Iurit, et moniales quas in facto praedicto culpabiles invenerit, secundum Deum et Ordinis disciplina puniat et castiget, et quid inde, etc. 28.  Querela abbatis de Tribus Fontibus, de Castellione et de Monasteriis in Argona contra abbatem de Ripatorio, de Fontineto et de Bullencuria abbatibus committitur in plenaria Ordinis potestate, qui ad dictam domum personaliter accedentes, secundum instituta Ordinis compellant abbatem et conventum ut praedictos abbates, qui pro ipsis fideiussores sunt, deliberent auctoritate Capituli generalis, et hoc infra festum beati Ioannis Baptistae facere non omittant. 29.  Item, querela magistri Henrici de Victriaco, de Valle regis et de Regali monte abbatibus committitur auctoritate Capituli generalis in plenaria Ordinis potestate, pace vel iudicio infra Nativitatem Domini terminanda, et assignetur prima dies partibus Parisius de ceteris sibi convenientibus invicem abbatibus supradictis. 30.  Item, querela reverendi patris domini Morinensis episcopi contra abbatem de Dora de Anglia, de Bildewaus et de Gratia abbatibus committitur auctoritate Capituli generalis pace vel iudicio terminanda, et quid inde, etc. Abbas de T[h]ama hoc eis denuntiet. 31.  Auctoritate Capituli generalis committitur de Firmitate, de Fonte vivo, de C(h)erreto et de Sancto Andrea abbatibus quod ad abbatiam de Locedio personaliter accedentes, in plenaria Ordinis potestate inquirant diligenter de statu domus, et reforment, corrigant et disponant auctoritate praedicta quidquid in dicta domo correctionis et reformationis officio noverint indigere. 32.  Item, auctoritate Capituli generalis committitur de Fossa nova et de Casamario abbatibus ut ad partes Siciliae et Calabriae personaliter accedentes, inquirant diligenter de abbatibus dictarum terrarum et de causis remorationis eorum a Capitulo generali, et etiam de observatione ordinis, et secundum quod viderint secundum Deum et Ordinem expedire, corrigant et reforment in plenario Ordinis potestate quae in dictis domibus reformationis et correctionis officio noverint indigere, patrum abbatum in omnibus semper salvo iure. 33.  Item, auctoritate Capituli generalis committitur abbati Mellifontis quod fratrem Ioannem quondam abbatem Geripontis, qui impetit dictam abbatiam etiam cum brachio saeculari, ab infestatione praedicta coerceat per censuram ecclesiasticam auctoritate Capituli generalis, ipsum etiam carceri mancipari faciat, si possit aliquatenus comprehendi. 34.  Item, auctoritate Capituli generalis committitur de Dora et de Tinterna abbatibus in plenaria Ordinis potestate ut ad abbatiam de Lanterna personaliter accedentes, consideratis omnibus quae secundum Deum et Ordinem consideranda sunt, inquirant diligenter de dicta domo et ordinent et disponant prout viderint expedire, et quid inde, etc. 35.  Item, auctoritate Capituli generalis committitur de Sancta Cruce et de Campililiorum abbatibus ut ad abbatiam monialium (*locus vacuus*)… filiam abbatis de Sancta Cruce, personaliter accedentes, consideratis omnibus quae secundum Deum et Ordinem consideranda sunt, ordinent et disponant de eadem abbatia auctoritate Capituli generalis secundum quod viderint expedire, et quid inde, etc. Abbas de Thama hoc ei denuntiet. 36.  Item, auctoritate Capituli generalis committitur de Candela et de Sancto Godardo abbatibus ut ad domum de Egris personaliter accedentes de electione abbatis dicti loci inquirant diligenter et quid inde intellexerint anno sequenti renuntient Capitulo generali, et quid inde, etc. 37.  Item, auctoritate Capituli generalis committitur abbati de Sancto Godardo ut ad abbatiam de Archis personaliter accedens, si invenerit quod abbas dicti loci per decennium abbatizaverit et quod numquam venit ad Capitulum generale, ipsum auctoritate Capituli generalis absolvat ab officio abbatiae, nisi causam legitimam praetenderit quare venire non potuit ad dictum Capitulum generale, quam excusationem si legitima fuerit dictus abbas de Sancto (Gargano) Gothardo anno sequenti deferat Capitulo generali. 38.  Inspectio abbatiae quae dicitur Sacer campus committitur de Morimundo et de Sara abbatibus auctoritate Capituli generalis ut quae secundum Deum et Ordinem facienda invenerint, faciant et disponant introducentes etiam conventum in dicto loco, si viderint expedire, et sit filia de Gradis, etc., et quid inde, etc. 39.  Item, inspectio loci in quo fundare intendit abbatiam monachorum comes de Thuriol, Lucelen[si] et de Rethenala abbatibus committitur auctoritate Capituli generalis qui ad dictum locum personaliter accedentes, quae secundum Deum et Ordinem facienda noverint, faciant et disponant introducentes etiam conventum in dicto loco auctoritate Capituli generalis, si viderint expedire, etc., et quid inde, etc., et sit filia de Caesarea. 40.  Item, inspectio abbatiae, quam intendit incorporare Ordini comes Hollandiae, committitur de Sancto Bernardo et de Claro campo abbatibus auctoritate Capituli generalis qui ad dictum locum personaliter accedentes, etc., et quid inde, etc. 41.  Item, inspectio Insulae Sancti Iacobi, de Iophra et de Zedita abbatibus committitur qui ad locum accedentes, etc., et conventum introducant si viderint expedire, et quid inde etc. Abbas de Cicador hoc eis denuntiet. 42.  Pro sanctissimo patre nostro summo Pontifice, qui petit orationes ab Ordine speciales pro se et pro Terra sancta, statuit et ordinat Capitulum generale quod, in singulis domibus Ordinis universi, in missa de Beata Virgine quotidiana dicatur pro ipso collecta *Deus fidelium omnium pastor* ; et pro bono statu Terrae sanctae dicatur responsorium *Aspice Domine*, cum versiculo *Exurgat Deus*, flexis genibus in ecclesia cum collecta : *Deus qui admirabili ordine*, sexta feria finitis VII psalmis cum litania cum collectis consuetis ; VII psalmi vero et *Salve Regina* post Completorium fiant sicut hactenus fieri consuevit. 43.  Item, pro comite Blesensi et comitissa et liberis eius dicatur una missa de Spiritu Sancto in singulis domibus Ordinis universi ; anniversarium eorum post eorum obitum in Ordine faciendum conceditur eisdem. 44.  Pro felicis recordationis domino Guidone, quondam titulo Sancti Laurentii in Lucina presbytero cardinali, iam defuncto persolvatur plenarium servitium per Ordinem universum, et in rotulo recitetur in Capitulo generali annis singulis, et associetur anniversariis cardinalium aliquorum. 45.  Anniversarium Theobaldi regis Navarrae fiat in vigilia beati Nicolai per Ordinem universum. 46.  Item, anniversarium Ysabellis, quodam reginae Navarrae et sororis suae ducissae Brabantiae, fiat feria tertia post octavam Paschae solemniter in conventu per Ordinem universum. 47.  Item, petitio abbatis Morimundi, qui petit absolvi a susceptione hospitum per quinquennium, exauditur. Hoc ipsum conceditur abbati de Balerna per triennium ; conceditur et eidem quod possit duas missas quotidianas in domo sua pro suis fundatoribus celebrare. 48.  Item, petitio abbatum de Magio, de Re et de Sancto Urbano et de Stanlee et de Loco Dei in Dania, de faciendo anniversario fundatorum suorum in abbatiis propriis, exauditur. 49.  Item, petitio de Alto Christo abbatis qui petit dispergere conventum suum exauditur. 50.  Item, petitio abbatis de Sancto Salvatore in Hybernia, qui petit quod semel possit remanere a Capitulo generali, exauditur. 51.  Item petitio episcopi Agathen(en)sis, qui petit quod possit habere conversum de Ordine, exauditur, dummodo honestis ministeriis deputetur. 52.  Item, petitio domini Rhedonensis, qui petit quod possit habere monachum de Ordine exauditur, dum tamen, etc. 53.  Item, petitio abbatis de Lausno, qui petit quod fiat anniversarium ducissae Bavariae in domo sua, exauditur. 54.  Item, petitio regis Angliae, qui petit quod fiat festum [sancti] Edoardi martyris cum duabus missis per totum regnum Angliae, exauditur, et in eodem regno [nominetur] in letania cum ceteris sanctis. 55.  Item, petitio domini regis Franciae, de faciendo anniversario ipsius post eius obitum per totum Ordinem, exauditur. 56.  Item, petitio abbatis Sancti Odoaldi, qui petit dispergere conventum suum, pro quo etiam venerabilis pater noster dominus Portuensis scripsit Capitulo generali, exauditur. 57.  Item, cum super quibusdam casibus et articulis propositis contra abbatem de Miratorio, Diffinitores ad plenum discutere non potuerint, venerabili patri nostro de Cistercio, de Buxeria et de Maceriis abbatibus committitur in plenaria Ordinis potestate, auctoritate Capituli generalis ut auditis causis et defensionibus dicti abbatis de Miratorio, faciant prout merita vel demerita exegerint, et ipsummet aut confirment aut deponant, si deponendum viderint vel denuntient non abbatem intra festum Omnium Sanctorum proxime venturum, et hoc totum sine strepitu et sine allegationibus saecularium fiat. 58.  Auctoritate Capituli generalis committitur patribus abbatibus et visitatoribus universis, ut in suis visitationibus inquirant utrum abbates filii seu illi, quod visitant, tempore debito venerint ad Capitulum generale, et singulis annis super hoc respondeant Capitulo generali. 59.  P. Othoniensis episcopus et abbates S. Crucis et Montis S. Mariae apud Cistercium tempore Capituli generalis. 